Document ID: 32012R0165

REGOLAMENT TA’ IMPLIMENTAZZJONI TAL-KUMMISSJONI (UE) Nru 165/2012
tal-24 ta’ Frar 2012
li jdaħħal denominazzjoni fir-reġistru tad-denominazzjonijiet protetti tal-oriġini u tal-indikazzjonijiet ġeografiċi protetti [Alföldi kamillavirágzat (DPO)]
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 510/2006 tal-20 ta’ Marzu 2006 dwar il-protezzjoni tal-indikazzjonijiet ġeografiċi u d-denominazzjonijiet tal-oriġini għall-prodotti agrikoli u l-oġġetti tal-ikel (1), u b’mod partikolari t-tieni subparagrafu tal-Artikolu 7(5) tiegħu,
Billi:
(1)
Skont l-Artikolu 6(2) tar-Regolament (KE) Nru 510/2006, l-applikazzjoni tal-Ungerija li waslet fil-21 ta’ Diċembru 2005 għar-reġistrazzjoni tad-denominazzjoni “Alföldi kamillaviragzat” bħala denominazzjoni protetta tal-oriġini ġiet ippubblikata f’Il-Ġurnal Uffiċjali tal-Unjoni Ewropea (2).
(2)
Il-Ġermanja ressqet oġġezzjoni kontra din ir-reġistrazzjoni skont l-Artikolu 7(1) tar-Regolament (KE) Nru 510/2006. L-oġġezzjonijiet tqiesu ammissibbli skont il-punt (c) tal-Artikolu 7(3) tiegħu. Bl-ittra tas-17 ta’ Frar 2011, il-Kummissjoni talbet lill-Partijiet ikkonċernati jilħqu qbil bejniethom skont il-proċeduri interni tagħhom.
(3)
Intlaħaq ftehim bejn l-Ungerija u l-Ġermanja, li rriżulta fit-tħassir tat-test li ġej taħt il-punt 4.2 tas-Sommarju (kif ippubblikat fil-ĠU fis-16 ta’ Lulju 2010): “Dan il-prodott niexef, il-Chamomillae anthodiumli, magħruf bħala Kamumilla Selvaġġa, huwa elenkat bħala mediċina uffiċjali fil-verżjoni aġġornata tal-Pharmacopoeia Ungeriża u l-Pharmacopoeia Ewropea, u jintuża bħala materjal bażiku prezzjuż f’pakketti u f’boroż ta’ infużjonijiet preparati mill-fjura tal-kamumilla.”
(4)
Skont dan il-Ftehim, l-opponent irtira l-oppożizzjoni.
(5)
Skont l-Artikolu 16(4) tar-Regolament tal-Kummissjoni (KE) Nru 1898/2006 (3), emenda li titqies bħala minuri, fit-tifsira tat-tieni subparagrafu tal-Artikolu 7(5) tar-Regolament (KE) Nru 510/2006, ma tistax:
(a)
tirreferi għall-karatteristċi essenzjali tal-prodott;
(b)
tibdel ir-rabta;
(c)
tinkludi bidla fl-isem, jew f’xi parti tal-isem, tal-prodott;
(d)
taffettwa ż-żona ġeografika definita;
(e)
tirrappreżenta żieda fir-restrizzjonijiet fuq il-kummerċ tal-prodott jew il-materja prima tiegħu.
(6)
Fid-dawl ta’ dan ta’ hawn fuq, l-isem “Alföldi kamillaviragzat” għandu jiddaħħal fir-Reġistru tad-denominazzjonijiet protetti tal-oriġini u tal-indikazzjonijiet ġeografiċi protetti u s-Sommarju għandu jiġi aġġornat skont dan u ppubblikat,
ADOTTAT DAN IR-REGOLAMENT:
Artikolu 1
Id-denominazzjoni li tinsab fl-Anness I għal dan ir-Regolament għandha tiddaħħal fir-reġistru.
Artikolu 2
Is-sommarju aġġornat jinsab fl-Anness II għal dan ir-Regolament.
Artikolu 3
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-24 ta’ Frar 2012.

Labels: 17
7
3
6
18